Saak dalk hervat ná voorval in jagkampHannes Schutte (Foto: Verskaf) Hannes Schutte is net meer as 18 maande gelede tydens ’n jagtog in Limpopo dood. Sy weduwee soek nou na antwoorde oor wat daardie noodlottige dag in 2020 op ’n wildplaas in die omgewing van Mookgophong (Naboomspruit) gebeur het. Die saak teen een van sy medejagters is aanvanklik teruggetrek, maar daar is sprake dat hy nou weer aangekla kan word. “Ek kan nie vir jou sê hoe moeilik die afgelope jaar en ’n half was nie,” vertel Karen Schutte (53) van die noorde van Pretoria. “Ek het my ouers en broer verloor. Maar dit was niks teenoor hierdie verlies nie. Dit is ondraaglik. Ek het daardie jaar op pensioen gegaan met die idee dat ek en Hannes sáám die lewe gaan geniet.” En toe word haar eggenoot van 27 jaar die oggend van 19 November 2020 doodgeskiet. Hannes en twee ander jagters was op ’n wildplaas naby Mookgophong waar hulle die spoor van ’n gekweste koedoe gevolg het. “Hannes [’n kontrakteur] het ’n passie vir jag gehad en dit deeltyds sommer vir die lekkerte gedoen.” Min inligting oor die skietery is tot dusver bekend gemaak. Die polisie het destyds aan Maroela Media gesê die drie jagters was op die spoor van die gekweste dier toe hulle in ’n stadium uitmekaar is. Hannes is in die proses geskiet en op slag dood. Ook Karen weet nie veel oor haar man se laaste oomblikke nie. “Dit is hoekom ek so moedeloos is,” sê sy. “Al wat ek weet, is wat die polisie daardie dag vir my gesê het: Hulle het glo na ’n gekweste koedoe gesoek. Een van die jagters het ’n geritsel in die bos gehoor en geskiet. My man is geskiet.” Die betrokke jagter – wie se identiteit aan Maroela Media bekend is – het die daaropvolgende maand in die hof verskyn op aanklag van strafbare manslag. Die saak is egter in Julie verlede jaar teruggetrek omdat die dossier in daardie stadium onvolledig was weens ’n uitstaande ballistiese verslag. Hannes en Karen Schutte. (Foto: Verskaf) Die betrokke ondersoekbeampte het vandeesweek aan Maroela Media bevestig dat die dossier intussen afgehandel en by die streekhof in Mokopane (Potgietersrus) ingedien is vir moontlike herinstelling van die aanklag. Karen sê egter dit was maande gelede en sy het sedertdien nie weer van die hof gehoor nie. “Wat nou?” wil sy weet. “Ek wil nét antwoorde hê. Ek wil weet wat gebeur het. Was dit ’n ongeluk of nie? Al sê hulle [die NVG] vir my: ‘Karen, ons gaan hom nie weer aankla nie’, dan weet ek en ek berus daarby. Ek wil net hê die gereg moet sy gang gaan.” Volgens Karen het die medejagter haar nooit ná die skietery gekontak óf om verkoning gevra nie. “Ek het gehoor dat hy glo in kontak met my wou kom, maar hy het nooit nie.” Karen erken egter dat sy nie kans sou sien indien hy sou kontak maak nie. “Dit is nie nodig dat hy persoonlik na my toe kom nie. Ek voel wel hy kon deur die prokureurs sê: ‘Jammer, ek het ’n fout gemaak’. “Intussen sit ons sonder ’n broodwinner.” Die Schuttes het twee volwasse dogters, onderskeidelik 21 en 24 jaar oud. “My kinders vat dit baie swaar. Hulle is baie bitter,” sê Karen. Maroela Media het die medejagter wat aanvanklik ná die skietery aangekla is, om kommentaar genader. Hy het egter nie kans gesien om kommentaar te lewer nie.